b'\n_START_ARTICLE_\nKult\xc5\xabros paveldas\n_START_PARAGRAPH_\nKult\xc5\xabros paveldas \xe2\x80\x93 per kelias kartas perimtos etniniu, istoriniu, estetiniu ar moksliniu po\xc5\xbei\xc5\xabriu svarbios kult\xc5\xabros vertyb\xc4\x97s. Kult\xc5\xabros paveldas skirstomas \xc4\xaf material\xc5\xb3j\xc4\xaf ir nematerial\xc5\xb3j\xc4\xaf paveld\xc4\x85. Kult\xc5\xabros paveldas su gamtos paveldu sudaro Pasaulio paveld\xc4\x85.\n_START_SECTION_\nIstorija\n_START_PARAGRAPH_\nKult\xc5\xabros paveldo samprata klost\xc4\x97si \xc5\xa1imtme\xc4\x8dius. Ilg\xc4\x85 laik\xc4\x85 kult\xc5\xabros paveldu laikyti pavieniai architekt\xc5\xabros, dail\xc4\x97s, archeologijos ir istorijos paminklai. Nuo XX a. antrosios pus\xc4\x97s kult\xc5\xabros paveld\xc4\x85 imta traktuoti kaip kult\xc5\xabrin\xc4\x97s ir gamtin\xc4\x97s aplinkos visum\xc4\x85. XX a. pabaigoje \xc4\xafsigal\xc4\x97jo kult\xc5\xabrinio kra\xc5\xa1tovaizd\xc5\xbeio s\xc4\x85voka. _NEWLINE_1972 m. UNESCO priimtoje Pasaulinio kult\xc5\xabros ir gamtos paveldo globos konvencijoje skelbiama, kad kiekvienos tautos paveldas yra vis\xc5\xb3 taut\xc5\xb3 paveldas, kur\xc4\xaf b\xc5\xabtina pa\xc5\xbeinti ir saugoti. Konvencij\xc4\x85 ratifikavo ar prie jos prisijung\xc4\x97 193 valstyb\xc4\x97s (Lietuva \xe2\x80\x93 1992 m., Latvija ir Estija \xe2\x80\x93 1995 m.). Reik\xc5\xa1mingiausius kult\xc5\xabros paveldo objektus Pasaulio paveldo komitetas skelbia pasaulio paveldo paminklais. Pasaulio paveldo s\xc4\x85ra\xc5\xa1e yra 644 kult\xc5\xabros bei 24 kult\xc5\xabros ir gamtos objektai. _NEWLINE_Nuo XXI a. prad\xc5\xbeios pagal Nematerialaus kult\xc5\xabros paveldo apsaugos konvencij\xc4\x85, priimt\xc4\x85 2000 m. taut\xc5\xb3 nematerialusis paveldas skelbiamas \xc5\xbemonijos kult\xc5\xabros paveldu. Lietuva konvencij\xc4\x85 ratifikavo 2004 m.\n_START_SECTION_\nNematerialusis kult\xc5\xabros paveldas\n_START_PARAGRAPH_\nNematerialusis kult\xc5\xabros paveldas pagal UNESCO Nematerialaus kult\xc5\xabros paveldo apsaugos konvencij\xc4\x85 \xe2\x80\x93 tai ilgainiui nusistov\xc4\x97jusi veikla, vaizdai, rai\xc5\xa1kos formos, \xc5\xbeinios, \xc4\xafg\xc5\xabd\xc5\xbeiai, taip pat su jais susijusios priemon\xc4\x97s, objektai, \xc5\xbemogaus veiklos produktai ir su jais susijusios kult\xc5\xabrin\xc4\x97s erdv\xc4\x97s, tam tikr\xc5\xb3 bendruomeni\xc5\xb3 pripa\xc5\xbeintos kaip kult\xc5\xabros paveldo dalis. Jis svarbus bendruomen\xc4\x97s ar grup\xc4\x97s tapatyb\xc4\x97s ir t\xc4\x99stinumo po\xc5\xbei\xc5\xabriu, rodo kult\xc5\xabr\xc5\xb3 \xc4\xafvairov\xc4\x99. _NEWLINE_Nematerialusis kult\xc5\xabros paveldas daugiausia rei\xc5\xa1kiasi per \xc5\xbeodin\xc4\x97s k\xc5\xabrybos tradicijas ir rai\xc5\xa1kos formas (kalba, scenos menas, papro\xc4\x8diai, apeigos ir \xc5\xa1ventiniai renginiai), taip pat per su gamta ir visata susijusias mokslo sritis bei tradicinius amatus.'